A Magyar Ultiszövetség Elnöksége 2014. november 10-én Kisvárdán ülést tartott.

I**. Az Elnökség hosszan foglalkozott a szegedi társasági ulti döntőjén történtekkel. A tanulságokat leszűrve a következő véleményt fogalmazta meg:**

Ha a döntővel kapcsolatban felelősöket keresünk, és nevesítjük, nem sokra megyünk vele, sőt talán méltatlanok is lennénk szegedi ultis barátainkhoz. Inkább tanuljunk belőle.

Majd állást foglalt a következő kérdésekben:

1. Minden egyes ulti verseny - különös tekintettel elődöntőkre, döntőkre - megrendezése alapos körültekintést feltételez. A rendező egyesületnek ismernie kell a MAUSZ Verseny- és Versenyrendezési szabályzatát. A számítógépes programot lehetőleg az ulti játékot is ismerő hozzáértő ember kezelje.

2. A verseny lebonyolításával kapcsolatban előzetesen egyeztetni kell a Főtitkárral az alábbiakban:

- technikai feltételek megléte

– társ. ulti döntőjén nem az aktuális erősorrend szerinti sorsolást kell alkalmazni - mindenki játszik mindenkivel (A 21 fős döntőre nem létezik külön számítógépes program, „kézzel” kell sorsolni, ezért ehhez egy számítógépes programot kell kidolgozni.)

- a verseny díjazásával kapcsolatos feladatok: gravírozott kupák, érmek, oklevelek, emléklapok megléte

- a verseny helyszíne – figyelembe véve az esetleges technikai akadályok miatti időcsúszást - legalább 19 óráig rendelkezésre álljon.

3. A MAUSZ egyesületei által rendezett ulti versenyeken a versenyre kijelölt asztalokon a játszmák közötti szünetekben nem lehet játszani.

4. Az ulti versenyeket indokolatlanul – vélt vagy valós sérelmek miatt – félbeszakító játékost a további versenyekből ki kell zárni., illetve valamilyen módon szankcionálni kell. A társasági ulti döntőjén történt súlyos sportszerűtlenségről – Virág László sporttárs menetközben kiszállt a versenyből – az Elnökség a Közgyűlést megelőző Ülésén dönt.

5. A társasági ulti döntőjéhez méltatlan az a viselkedés, amelyet a Várszegi-Solti affér kapcsán tapasztaltunk. Ráadásul mindez még a honlapon is folytatódott.

6. Minden ulti versenyt ünnepélyes eredményhirdetés kövessen, ahonnan a versenyen résztvevő spottársak csak indokolt esetben hiányozhatnak.

7. A MAUSZ által szervezett versenyekről és azok eredményeiről lehetőség szerint tájékoztatni kell a regionális médiát.

**II. A2014. évi versenyek tapasztalatait figyelembe véve az Elnökség a 2015. évre vonatkozóan a következőket ajánlja a Közgyűlésnek megvitatásra**.

1. Az egyéni társasági ulti selejtezőit továbbra is öt fordulóban rendezzük. A kétfordulós, két egymás után követő napon rendezett elődöntőn való bejutáshoz négy elődöntő összesített eredményeit vesszük figyelembe, de három versenyen elért összpontszám alapján is be lehet kerülni. A 60 fős elődöntő eredményeit nem régiónként – 30-30 versenyző - számoljuk, hanem a két régió eredményeit összesítjük.

2. Az egyéni társasági ulti elődöntőjén tartalék játékossal nem számolunk.

3. Az egyéni társ ulti versenyeken két erőnyerő esetén 3-3 pontot, egy erőnyerővel számolva 4 pontot írunk jóvá egy 1-1 segédponttal együtt.

4 .Az egyéni társasági ulti játszmáit – selejtezők és elődöntők – 8x 15-ös leosztásban tervezzük. Ebben az esetben egy forduló játszmaidejét 40 percben javasoljuk meghatározni.

5. A társasági ulti csapatversenyeinél az un egyfordulós selejtező megrendezésekor arra számítunk, hogy a MUOE szervezésében egy dunántúli versenyhelyszín is lesz. Ebben az esetben a döntőn résztvevő csapatok számát a selejtezők után az Elnökség határozza meg.

6. A sport ulti versenyeket a következő évben a 2013. évihez hasonlóan rendezzük meg. Egyben felkérjük Dr. Szabó Imrét, hogy sport ulti versenyekhez dolgozza ki a 15 és 21 versenyzőtől eltérő 18-24-27 30-33-36 főre vonatkozó programot is.

6. A Piatnik Kft. előzetes tájékoztatása szerint 2015-től a rendelkezésünkre bocsátott kártyákért jelképes összeget kell fizetni. A kártyák jövő évi elosztása az egyesületek/klubok rendezett versenyek számától függ.

**III. Az Elnökség - pro és kontra - foglalkozott a MAUSZ és a MUOE fúziójának lehetőségeiről.**

- ésszerű, mert 2014-ben majdnem 400 regisztrált versenyző van a két szervezetben

* mindkét szervezetnek jól bejáratott versenyrendszere van, azokat összhangba lehet hozni
* A MAUSZ versenyek régiókhoz, a MUOE versenyek alapszervezetekhez/klubokhoz kötődnek. Az utóbbinál helyi hagyományőrző – pl. spataki szüreti kupa – versenyek, ha vannak is,azok tőbbnyire az egész MUOE tagságot megmozgatják.
* a MAUSZ két régióban – Dunán innen és Tiszántúl - versenyeztet, és inkább a vidék a meghatározó
* A MUOE majdnem országos hálózattal rendelkezik, de versenyzőinek zöme Budapesten és a Dunántúlon vannak
* szociológiai szempontból lényeges különbségek vannak a két szervezet tagjainak összetételében
* a versenyzői költségek a két szervezetnél eltérő módon jelennek meg – versenyengedélyek összege, regisztrációs díj. Ebből következik, hogy a két szervezet költségvetése nagyban eltér.

Végül az Elnökség abban állapodott meg, hogy ésszerű kompromisszumok útján a fúzió lehetőségével foglalkozni kell.

**IV. Az Elnökség a 2015. évi MAUSZ versenynaptárt elkészítette**. Kérjük az egyesületeket, hogy a helyi hagyományőrző versenyeiket ehhez alkalmazkodva rendezzék. Ezeknek a versenyeknek az időpontját a Közgyűlés időpontjáig közöljék a Főtitkár Úrral.

Társasági ulti egyéni selejtezők:

1. ford. – 02.28. Debrecen – Monor
2. ford. - 03. 21. Sárospatak- Szeged
3. ford. – 04. 18. Nyíregyháza- Kecskemét
4. ford. – 05.09. Tiszabercel- Budapest
5. ford. – 06.06. Kisvárda-Szeged

***Társasági ulti***

- elődöntő: 09.12-13. - Nyíregyháza

- döntő: 09.26. - Debrecen

Társ. ulti **csapatverseny**

- selejtező:

- selajtező: 08.01. Tiszabercel – Kecskemét – MUOE által meghatározott helyszín(?)

- döntő: 10. 10. – Budapest

***Sport ulti***

– selejtező – döntő: 11. 7-8. – Kisvárda

***Egyéb időpontok****:*

- 12. 29. a Magyar Kártya Napja – Budapest, Wichmann Söröző . Ezen a napon elnökségi ülés 11 órakor

**2015. 02. 07. 10 óra – Közgyűlés - Nyíregyháza, Nyíri Fészek Étterem**

Kérjük a Tisztelt ultis sporttársainkat, hogy az elnökségi üléssel kapcsolatos megjegyzéseiket, következő évi versenyekkel kapcsolatos javaslataikat jutassák el a MAUSZ elnökéhez és Főtitkárához.

Rehó Lajos

MAUSZ elnök